
 16.3.2021
 BG
 Официален вестник на Европейския съюз
 L 89/3
 РЕГЛАМЕНТ ЗА ИЗПЪЛНЕНИЕ (ЕС) 2021/453 НА КОМИСИЯТА
 от 15 март 2021 година
 за определяне на технически стандарти за изпълнение за прилагането на Регламент (ЕС) No 575/2013 на Европейския парламент и на Съвета по отношение на специалните изисквания за отчетност за пазарния риск
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 575/2013 на Европейския парламент и на Съвета от 26 юни 2013 година относно пруденциалните изисквания за кредитните институции и инвестиционните посредници и за изменение на Регламент (ЕС) No 648/2012 (1), и по-специално член 430б, параграф 6 от него,
 като има предвид, че:
 (1)
 През 2019 г. Базелският комитет по банков надзор (БКБН) публикува преработените „Минимални капиталови изисквания за пазарен риск“, в които бяха разгледани слабостите в пруденциалното третиране на свързаните с търговския портфейл дейности на банките и беше въведено, наред с другото, изискването за прилагането на чувствителен към риска стандартизиран подход за пазарния риск, който е разработен и калибриран, така че да служи като надеждна алтернатива на подхода на вътрешните модели.
 (2)
 С Регламент (ЕС) 2019/876 на Европейския парламент и на Съвета (2) беше изменен Регламент (ЕС) No 575/2013, за да се въведе в уредбата на Съюза за пруденциалния надзор изискването институциите да отчитат информация относно капиталовите изисквания, получена съгласно този алтернативен, чувствителен на риска стандартизиран подход.
 (3)
 Следва да бъдат определени единни изисквания за отчитането на собствения капитал съгласно този алтернативен стандартизиран подход във връзка с отчитането пред компетентните органи в съответствие с член 430б от Регламент (ЕС) No 575/2013 и с делегирания акт, посочен в член 461а от същия регламент.
 (4)
 Съгласно член 430б, параграф 1 от Регламент (ЕС) No 575/2013 специалните изисквания за отчетност за пазарния риск, предвидени в посочения член, следва да се прилагат от датата на прилагане на делегирания акт, посочен в член 461а от същия регламент. Поради това е целесъобразно датата на прилагане на настоящия регламент да съответства на датата на прилагане на делегирания акт.
 (5)
 Настоящият регламент е изготвен въз основа на проектите на технически стандарти за изпълнение, представени на Комисията от Европейския банков орган (ЕБО).
 (6)
 ЕБО проведе открити обществени консултации по проектите на технически стандарти за изпълнение, въз основа на които е изготвен настоящият регламент, анализира свързаните с тях потенциални разходи и ползи и поиска становище от Групата на участниците в банковия сектор, създадена съгласно член 37 от Регламент (ЕС) No 1093/2010 на Европейския парламент и на Съвета (3),
 ПРИЕ НАСТОЯЩИЯ РЕГЛАМЕНТ:
 Член 1
 Референтни дати и отчетни дати
 1. Институциите отчитат пред компетентните органи информацията, посочена в член 430б, член 94, параграф 1 и член 325а, параграф 1 от Регламент (ЕС) No 575/2013, на тримесечна основа, като използват данните към 31 март, 30 юни, 30 септември и 31 декември.
 2. Институциите отчитат информацията по параграф 1 до края на работния ден на: 12 май, 11 август, 11 ноември и 11 февруари;
 3. Когато посоченият в параграф 2 ден не е работен ден в държавата членка на